РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/320-15

17. јул 2015. године

Б е о г р а д

ЗАПИСНИК

56. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 17. ЈУЛА 2015. ГОДИНЕ

 Седница је почела у 10,05 часова.

 Седницом је председавао Верољуб Арсић, председник Одбора.

 Седници су присуствовали чланови Одбора: Горан Ковачевић, Драгољуб Зиндовић, Момо Чолаковића и Золтан Пек.

 Седници су присуствовали заменици чланова Одбора: Соња Влаховић, заменик Радмила Костића, Зоран Бојанић, заменик Николе Јоловића, Александар Марковић, заменик Милоша Тошанића и др Владимир Маринковић, заменик др Милорада Мијатовића.

 Чланови Одбора Дејан Раденковић, Милош Тошанић и Сузана Шарац приступили су седници у току разматрања прве тачке дневног реда.

 Седници нису присуствовали чланови Одбора: Душица Николић, Оливера Пешић, Иван Јовановић, Војислав Вујић, Ђорђе Стојшић и Жика Гојковић, нити њихови заменици.

На позив председника Одбора, седници су присуствовали представници Државне ревизорске институције: Радослав Сретеновић, председник и генерални државни ревизор, Наталија Ћатовић и Мирослав Митровић, чланови Савета, Светлана Тома Анокић, врховни државни ревизор, Милица Панчић, овлашћени државни ревизор, Горан Мандић, виши саветник у ревизији, Ива Василић, шеф Канцеларије председника и Весна Павловић, виши саветник за сарадњу са медијима.

 На предлог председника, Одбор је једногласно утврдио следећи

Д н е в н и р е д:

 1. Представљање Извештаја о ревизији сврсисходности на тему: „Располагање непокретностима у својини Републике Србије“ (11 број 400-1836/15 од 15. јула 2015. године)

 **Прва тачка дневног реда:** Разматрање Извештаја о ревизији сврсисходности на тему: „Располагање непокретностима у својини Републике Србије“

 Радослав Сретеновић, председник Државне ревизорске институције и генерални државни ревизор, представио је члановима и заменицима чланова Одбора налазе из Извештаја о ревизији сврсисходности на тему:„Располагање непокретностима у својини Републике Србије“.

 На почетку представљања Извештаја, указао је на разоге због којих се Институција определила за ревизију располагања непокретностима у својини Републике Србије (вишедеценијски интерес јавности о евиденцији и располагању непокретностима, бројне неправилности у овој области које су утврђене приликом досадашњих ревизија различитих субјеката). Сврха ревизије која је обављена у периоду од априла 2014. године до јуна 2015. године, била је да се утврди у којој мери је успостављена јединствена евиденција о непокретностима у својини Републике Србије, која је улога Владе, Републичке дирекције за имовину Републике Србије и корисника непокретности у својини Републике Србије у располагању и управљању непокретностима у својини Републике Србије, као и у којој мери се могу увећати приходи и примања Републике Србије по основу располагања непокретностима у својини Републике Србије.

 Прелиминарне анализе у поступку вршења ревизије показале су да се Република Србија суочава са бројним изазовима који се односе на: дефинисање непокретне имовине, утврђивање броја и вредности те имовине, успостављање и одржавање свеобухватне евиденције непокретне имовине и доношење одлука које се заснивају на поузданим подацима.

 На самом почетку ревизије Институција је констатовала постојање одређених ограничења која су утицала на сâм избор методологије истраживања као што су неодговарајући квалитет података у јединственој евиденцији о непокретностима, постојање седам облика располагања према Закону о јавној својини, и немогућност примене статистичког узорковања и извођења генералних (општих) закључака, осим у делу који се односи на успостављање јединствене евиденције непокретности.

У току ревизије утврђено је да: Република Србија нема јединствен, свеобухватан извор података, односно попис непокретности у својини Републике Србије, како би се идентификовао број непокретности; јединствена евиденција непокретности у својини Републике Србије још увек садржи податке о непокретностима аутономне покрајине и јединице локалне самоуправе, јер је рок за подношење захтева за упис права својине аутономне покрајине и јединице локалне самоуправе продужен до 2016. године; Републичка дирекција нема податак о укупном броју корисника непокретности у својини Републике Србије; постоји неусклађеност Закона о јавној својини са Уредбом о евиденцији и попису непокретности и других средстава у државној својини; јединствена евиденција непокретности садржи 551.946 уноса који истовремено не значе број непокретности; 441.516 уноса (око 80%) нема исказану књиговодствену ревалоризовану вредност; за 7.027 уноса није наведен назив корисника непокретности; да 165.147 од укупног броја уноса (око 30%) није сврстано у врсте и подврсте непокретности прописане Уредбом о евиденцији и попису непокретности и других средстава у државној својини, а 2.651 уноса је без назива врсте/подврсте непокретности; непоузданост преузетих података јединствене евиденције непокретности, због неадекватне заштите података са аспекта Службе за информационе технологије Институције; основни и јавни регистар о непокретностима и стварним правима на њима (који се води у Републичком геодетском заводу) нема податке о вредности непокретности у својини Републике Србије, као и потпуне податке о броју непокретности у својини Републике Србије и по корисницима, са стањем на дан 31. децембар 2013. године.

 Налази ревизије показали су даРепублика Србија нема свеобухватну и потпуну јединствену евиденцију своје непокретне имовине због непоступања надлежних органа и корисника; Влада нема контролу над располагањем непокретностима због непостојања централизованог система располагања, као и неодговорног понашања корисника и надлежних органа; Република Србија пропушта прилику да увећа приходе од располагања непокретностима због тога што корисници не примењују тржишне принципе и не спроводе неопходне мере; Републичка дирекција није успоставила јединствену евиденцију непокретности у својини Републике Србије; Влада и други надлежни органи нису усагласили прописе који регулишу област непокретне имовине; Републичка дирекција није предузела све мере да успостави јединствену евиденцију непокретности у својини Републике Србије;грешке и недоследности Републичке дирекције и корисника у вођењу евиденција непокретне имовине, као и одсуство контроле тачности података, имају за последицу неупотребљиве базе података;институције са посебним овлашћењима нису предузеле све мере за успостављање јединствене евиденције непокретности. Такође, неусаглашеност, непотпуност и непрецизност прописа, као и неједнообразно поступање корисника, има за последицу да су подаци о непокретностима хетерогени, неупоредиви и не одражавају реално стање (број, површина и вредност) за врсте/подврсте непокретности и као такви не обезбеђују квалитетну основу за објективно извештавање Владе о стању и кретању непокретности.

 Имајући у виду све напред наведено, Институција је дала одређене препоруке Републичкој дирекцији и Влади Републике Србије које су саставни део Извештаја.

 У дискусији су учествовали: др Владимир Маринковић, Горан Ковачевић, Дејан Раденковић, Момо Чолаковић, Драгољуб Зиндовић, Радослав Сретеновић и Светлана Тома Анокић.

 Током дискусије учесници су истакли да је упознавање чланова Одбора и Пододбора за контролу извештаја Државне ревизорске институције са резултатима и налазима ревизија пре њиховог представљања јавности почетак добре међусобне сарадње Одбора и Институције. Имајући у виду да је предметна ревизија показала да се државна имовина неефикасно користи, као и да постоји висок проценат неоснованог располагања имовином, предложена је иницијатива да се промени приступ управљању државном имовином на тај начин што би се Републичка дирекција и други субјекти којима је државна имовина поверена на управљање, обједине у један фонд који ће на ефикасан и квалитетан начин располагао и управљао том имовином. Такође, указано је да Извештај представља доказ о небризи државе према својој имовини, као и да је један од првих корака ка успостављању реда у уређењу система и функционисању државе управо тај извештај. Учесници дискусије су истакли да је Извештај показао и да непокретности, које су у својини Републике Србије, представају велики потенцијал државе због чега је предложено да се евентуално размисли о употпуњавању и дограђивању Предлога закона о посебним условима продаје одређених непокретности у својини Републике Србије који је у скупштинској процедури, као и да је неопходно донети потпуно нов закон који ће регулисати сва питања и ускладити све оне законе и подзаконска акта која регулишу област располагања непокретностима у својини Републике Србије.

 Пошто су представници Институције одговорили на сва постављена питања, председник Одбора је закључио расправу и обавестио чланове и заменике чланова Одбора да ће Одбор, поводом Извештаја о ревизији сврсисходности располагања непокретностима у својини Републике Србије, на једној од наредних седница заузети ставове и предложити одређене препоруке и мере, о чему ће поднети извештај Народној скупштини.

\* \*

\*

Седница је завршена у 11,10 часова.

Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић,с.р.